Politikerne kalder det et kæmpe løft. Men på erhvervsskolen EUC i Thisted er de nervøse og har kun oplevet, at der skal spares mere og mere. Nu afskaffes det omdiskuterede omprioriteringsbidrag, hvor erhvervsskolerne skal gå gennem to procents besparelser hvert år. Ansatte på erhvervsskolen EUC Nordvest i Thisted er dog langt fra glade for den nye politik. - Jeg oplever det absolut ikke som et løft. Dagen efter det kom frem, at der skulle komme et løft, blev der afskediget fem personer. Det var rigtig gode medarbejdere, siger Svend Christensen, der er faglærer på Auto- og Transportuddannelsen på EUC Nordvest i Thisted. - Det gør mig utryg. Man tænker, hvornår er det en selv. Man går og er nervøs for, at chefen lige pludselig vil snakke lidt med en, siger han. Svend Christensen mener ikke, at virkeligheden er den samme, som politikerne lægger frem. - Vi prøver jo alle sammen at gøre det godt, men lige pludselig der ikke brug for os mere, fordi der ikke er kroner og ører til det, siger den frustrerede faglærer. Går ud over eleverne Når der bliver færre lærere, giver det mindre forberedelsestid til den enkelte. - Så det går i bund og grund ud over eleverne, siger Svend Christensen fra EUC Nordvest i Thisted. Han har været lærer på EUC i syv år og har kun oplevet at det er blevet værre og værre i den periode. - Når man gerne vil have indkøbt materiale, får man af vide, at det er der ikke råd til, og så ender det med at bliver mere teori. Og det er jo ikke det, de studerende ønsker. De vil hellere have sorte fingre, siger Svend. Han understreger i stedet, at der skal flere penge til, for at det kan blive godt igen.

Referat:
Selvom det såkaldte omprioriteringsbidrag, hvor erhvervsskolerne skal spare to procent årligt, er afskaffet, er faglærerne i Thisted langt fra tilfredse.